Naix ‘Lluna Plena Formació’ amb tres cursos d'oci alternatiu per a jóvens de 16 a 30 anys
11 d’abril 2019

La regidoria de Joventut de l'Ajuntament de Sagunt té previst ampliar i diversificar el programa d'oci alternatiu per a adolescents, Lluna Plena, a partir de finals d'abril i durant tot maig. Amb este objectiu, i amb la intenció d'oferir un oci que compagine formació i diversió, naix ‘Lluna Plena Formació’, amb tres cursos dirigits als jóvens de 16 a 30 anys, en horari de vesprada. De moment, i de manera experimental, es posen en marxa tres dels tallers que han sol·licitat els mateixos adolescents en funció dels seus interessos, Fotografia, Cuina Vegetariana i Llengua de Signes, però la idea, tal com explica el regidor de Joventut, Guillermo Sampedro, “**és ampliar a més tallers i cursos si este experiment funciona**”.

  

Esta formació comença amb el curs d'Iniciació a la Fotografia, de 8 hores, a càrrec del Grupo Fotográfico Arse. Un curs teòrico-pràctic per a jóvens que volen aprendre els conceptes bàsics del maneig de qualsevol càmera de fotos: ajustos de la càmera, enfocament, mesura, balanç de blancs, control de la llum, profunditat de camp, objectius, etc. S'impartirà els dies 23, 24, 25 i 26 d'abril, de 17 a 19 hores. El taller és gratuït i el termini d'inscripció finalitza el 17 d'abril.

  

Al maig, la regidoria oferix els cursos de Cuina Vegetariana i Llengua de Signes. El primer va dirigit a jóvens que volen aprendre noves receptes vegetarianes senzilles i molt saboroses, i explorar altres alternatives d'alimentació saludable, mentre que el curs de llengua de signes suposa una primera presa de contacte amb esta llengua i amb les persones sordes. S'oferirà un diccionari dactilològic, com presentar-se, el nom, formes de salutació, informació personal, etc., en llengua de signes. Els dos cursos, de 8 hores, tindran lloc els dies 3, 10, 17 i 24 de maig, de 19 a 21 hores, amb un preu de 8 euros. La inscripció i el termini per al pagament ja està obert i finalitza el pròxim 30 d'abril.

  

Amb estos cursos, segons Sampedro, “**busquem un oci que incloga formació i diversió, i dirigir-nos a una edat més enllà de l'adolescència, fins als 30 anys. A més, per als divendres de maig, la programació d'oci Lluna Plena s'amplia fins a la nit ja que de 21h fins a les 00 h tindran lloc tornejos de diferents jocs de taula i de rol**”.

  

Les inscripcions i el pagament dels dos tallers es poden realitzar en el Casal Jove del Port de Sagunt o en el Mario Monreal de Sagunt en horari de 9 a 14 hores.​

![](/media/i04neq41/55_c_talleres.jpg) 

*   [](http://www.facebook.com/sharer.php?u=https://aytosagunto.es/va/actualitat/naix-lluna-plena-formacio-amb-tres-cursos-d-oci-alternatiu-per-a-jovens-de-16-a-30-anys/ "Facebook")
*   [](http://twitter.com/share?url=https://aytosagunto.es/va/actualitat/naix-lluna-plena-formacio-amb-tres-cursos-d-oci-alternatiu-per-a-jovens-de-16-a-30-anys/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/naix-lluna-plena-formacio-amb-tres-cursos-d-oci-alternatiu-per-a-jovens-de-16-a-30-anys/ "Linked In")
*   [](mailto:?body=https://aytosagunto.es/va/actualitat/naix-lluna-plena-formacio-amb-tres-cursos-d-oci-alternatiu-per-a-jovens-de-16-a-30-anys/)